In nomine sancte et individue Trinitatis. Ego Johannes, cognomento Capellus, laudantibus Gaufrido fratre meo et Hermensende uxore mea et filiis meis Holderio et Girardo, dono atque concedo Deo et Beate Mariae Pontiniacensi in usus fratrum ejusdem loci quicquid habeo vel jure habere debeo in parrochia sive in territorio Lagniaci, preter olchiam unam et VI denarios censuales que teneo de domino Bartholomeo, ita scilicet quod totum dominicatum meum in presenti accipiunt jure perpetuo possidendum. Casamenta vero, quocumque modo sine vi acquirere poterint, sine contradictione mea vel heredum meorum similiter possidebunt, nichil penitus mihi vel heredibus meis in eisdem casamentis retinens, preter servitium casatorum, quandiu eadem casamenta tenebunt. Hastam etiam unam et pratum filii Garnerii habebunt ab ecclesia Pontiniacensi pro competenti censu secundum consuetudinem territorii. Quicquid autem de eadem hasta vel prato ecclesia Pontiniacensis, quocumque modo sine vi a prefatis hominibus acquisierit, similiter in pace habere perpetuo concedo. Hec autem, tota suprascripta donatio sive concessio atque laudatio, in presentia mei, Hugonis Autisiodorensis episcopi, ante sanctum altare Beati Stephani, a prefato Johanne recognita est atque concessa et a Josberto patre suo laudata et confirmata. Quamobrem, utriusque partis assensu et voluntate, sigilli mei impressione munivi, auctoritate Dei et beatorum apostolorum Petri et Pauli et nostra excommunicans omnes qui adversus aecclesiam Pontiniacensem contra presentem cartam ire voluerint, donec annuente Deo resipuerint. Hujus rei testes sunt: Joscelinus decanus, Hato archipresbiter; Siroz subdiaconus, Herveus de Firmitate, Josbertus de Prensi, Fulco li Cois, Guido Bailledarz, Humbaudus Belaine, Robertus cellarerius, Johannes Botentroz, Bernardus de Riche Borc, Gauterius Bigote, Humbaudus prepositus, Landricus Rufus, Lambertus Ollanz, Ursus vicarius, Stephanus Ollanz; Ollandus, filius ejus, Petrus cocus. Actum apud Autisiodorum, anno ab Incarnatione Domini Mº Cº XXXº VI, Innocentio IIº papa, regnante Ludovico rege.